Na osnovu člana 59, a u vezi sa članom 154 stav 4 Zakona o socijalnoj i dječjoj zaštiti („Službeni list Crne Gore“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24 i 84/24), člana 27 stav 1 tačka 15 i člana 38 stav 1 tačka 2 Zakona o lokalnoj samoupravi („Službeni list Crne Gore“, br. 2/18, 34/19, 38/20, 50/22 i 84/22), člana 35 stav 1 tačka 2 i člana 38 stav 1 Statuta opštine Nikšić („Službeni list Crne Gore – Opštinski propisi“, br. 31/18 i 21/23), Skupština opštine Nikšić, na sjednici održanoj \_\_\_\_\_\_\_\_\_\_\_ 2024. godine, donijela je

**ODLUKU**

**o izmjenama Odluke o utvrđivanju novčane naknade za novorođeno dijete na području opštine Nikšić**

Član 1

U Odluci o utvrđivanju novčane naknade za novorođeno dijete na području opštine Nikšić („Službeni list Crne Gore - Opštinski propisi", broj 3/21), član 3 mijenja se i glasi:

„Visina novčane naknade, iz člana 1 ove odluke, iznosi:

* za prvorođeno dijete 300,00 eura;
* za drugorođeno dijete 500,00 eura;
* za trećerođeno dijete 1000,00 eura;
* za blizance, četvrtorođeno i svako sledeće dijete 2000,00 eura;
* za trojke 3000,00 eura; i
* za četvorke, petorke, itd. 4000,00 eura.

Novčana naknada, iz alineje 1 ovog člana, isplaćivaće se jednokratno, naknada iz alineje 2 isplaćivaće se na 6 jednakih mjesečnih rata, naknada iz alineje 3 na 12 jednakih mjesečnih rata, dok će se naknade iz al. 4, 5 i 6 ovog člana isplaćivati na 24 jednake mjesečne rate.“

Član 2

U članu 8 stav 1 mijenja se tačka 1 i glasi:

 „Izvod iz matičnog registra rođenih za prvorođeno dijete, a ako porodica ima više djece neophodno je dostaviti izvode iz matičnog registra rođenih za svako dijete.“

Član 3

Ova odluka stupa na snagu danom objavljivanja u „Službenom listu Crne Gore – Opštinski propisi“.

Broj: 01-030-

Nikšić, \_\_\_\_\_\_\_ 2024. godine

SKUPŠTINA OPŠTINE NIKŠIĆ

 PREDSJEDNIK

 Nemanja Vuković, s.r.

**OBRAZLOŽENjE**

**I - PRAVNI OSNOV**

Pravni osnov za donošenje ove odluke sadržan je u odredbama Zakona o socijalnoj i dječjoj zaštiti („Službeni list Crne Gore“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24 i 84/24), Zakona o lokalnoj samoupravi („Službeni list Crne Gore“, br. 2/18, 34/19, 38/20, 50/22 i 84/22) i Statuta opštine Nikšić („Službeni list Crne Gore – Opštinski propisi“, br. 31/18 i 21/23).

 Članom 59 Zakona o socijalnoj i dječjoj zaštiti („Službeni list Crne Gore“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24 i 84/24) je propisano da Opština može, u skladu sa materijalnim mogućnostima, obezbijediti materijalna davanja iz dječje zaštite, kao što su: pomoć za novorođeno dijete, pomoć za nabavku školskog pribora i druga materijalna davanja i da vrste materijalnih davanja, bliže uslove, način i postupak za ostvarivanje prava propisuje nadležni organ opštine, a u vezi sa članom 154 stav 4 istog zakona kojim je propisano da se u budžetu opštine mogu obezbijediti sredstva za materijalna davanja u socijalnoj i dječjoj zaštiti propisana ovim zakonom i za usluge socijalne i dječje zaštite, kao što su: pomoć u kući, dnevni boravak, usluge narodne kuhinje, odmor i rekreaciju djece, stanovanje uz podršku, smještaj u prihvatilište - sklonište, stanovanje za socijalno ugrožena lica, u skladu sa zakonom i druge usluge u skladu sa svojim materijalnim mogućnostima.

Članom 27 stav 1 tačka 15 Zakona o lokalnoj samoupravi („Službeni list Crne Gore“, br. 2/18, 34/19, 38/20, 50/22 i 84/22) propisano je da Opština, u skladu sa zakonom, drugim propisima i mogućnostima učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom, a članom 38 stav 1 tačka 2 istog zakona je propisano da Skupština donosi propise i druge opšte akte.

Članom 35 stav 1 tačka 2 i članom 38 stav 1 Statuta opštine Nikšić („Službeni list Crne Gore – Opštinski propisi“, br. 31/18 i 21/23), je propisano da Skupština u vršenju poslova iz svoje nadležnosti pored Statuta, donosi propise, odluke, rješenja, planove, programe i druge akte.

**II - RAZLOZI ZA DONOŠENjE**

Lokalna samouprava najbolje može prepoznati potrebe svojih građana i u okvirima svojih ovlašćenja i kompentencija aktivirati određene mehanizme kojima se te potrebe mogu zadovoljiti na najbolji mogući način.

Skupština opštine kao najviši organ vlasti u lokalnoj samoupravi najpozvanija je da se bavi problemima razvitka stanovništva i da, na osnovu sagledavanja stanja u svim bitnim aspektima, utvrđuje mjere pronatalitetne politike u opštini.

Jedan od najznačajnih društvenih problema od neposrednog interesa za lokalno stanovništvo svake lokalne samouprave je smanjivanje broja rođene djece. Budući da rezultati relevantnih istraživanja pokazuju da veoma složen splet faktora opredjeljuje stope nataliteta i imajući u vidu teškoće sa kojima se na svakodnevnom nivou suočavaju naši sugrađani dok razmišljaju o rađanju ili su u ulozi roditelja, neophodno je pitanjima roditeljstva pristupiti pružajući sistemsku i sveobuhvatnu podršku porodici, kako bi se olakšalo roditeljstvo i odluka o rađanju djece.

Zakonom o socijalnoj i dječjoj zaštiti propisano je da Opština može, u skladu sa finansijskim mogućnostima, obezbijediti materijalna davanja iz socijalne i dječje zaštite i da vrste materijalnih davanja, bliže uslove, način i postupak za ostvarivanje prava propisuje nadležni organ Opštine.

U skladu sa tim, Sekretarijat za kulturu, sport, mlade i socijalno staranje, kao organ lokalne uprave nadležan za poslove socijalne i dječje zaštite, je pristupio izradi predložene odluke koja predstavlja konkretnu mjeru u cilju poboljšanja materijalnih uslova za pokrivanje osnovnih životnih troškova svakog novorođenog djeteta, kao novog člana našeg društva. Takođe, ova odluka treba da podstakne rast stope nataliteta i da stimuliše mlade parove da stupaju u brak. Ovom odlukom je predviđeno povećanje jednokratne novčane naknade za prvorođeno dijete sa 100,00 na 300,00 eura i uvođenje novčane naknade za: drugorođeno dijete u visini od 500,00 eura, trećerođeno 1000,00 eura, blizance, četvrtorođeno i svako sledeće dijete 2000,00 eura, trojke 3000,00 eura i četvorke, petorke, itd. 4000,00 eura.

Polazeći od navedenog predlaže se Skupštini opštine Nikšić da donese Odluku o izmjenama Odluke o utvrđivanju novčane naknade za novorođeno dijete na području opštine Nikšić.

 **OBRAĐIVAČ**

SEKRETARIJAT ZA KULTURU, SPORT,

MLADE I SOCIJALNO STARANjE

 **SEKRETAR**

 Dejan Ivanović, s.r.